Svo gæti farið að aðildarfélög Knattspyrnusambands Íslands ( KSÍ ) fái um hálfan milljarð króna í styrki frá sambandinu í ár . Þegar var búið að ákveða að þau myndu fá 300 milljónir króna vegna þess að íslenska karlalandsliðið tryggði sér þátttöku á EM í knattspyrnu . Frábær árangur liðsins , sem komst í átta liða úrslit á mótinu , gerði það að verkum að sú upphæð sem KSÍ fékk frá Knattspyrnusambandi Evrópu ( UEFA ) fyrir þátttöku fór úr 1,1 milljarði króna í 1,9 milljarða króna . Ef miðað er við að upphæðin sem fellur íslensku félögunum í skaut hækki í sama hlutfalli og tekjur KSÍ af EM þá verður upphæðin um 518 milljónir króna . Hins vegar verður að taka mið af því að kostnaður vegna þátttöku landsliðsins jókst sökum þess hversu vel gekk og greiðslur til leikmanna hækkuðu sömuleiðis umtalsvert . Það gæti lækkað greiðslur til aðildarfélaganna . Í Markaðnum , fylgiriti Fréttablaðsins um efnahagsmál og viðskipti , í dag er haft eftir Geir Þorsteinssyni , formanni KSÍ , að ekki sé enn búið að ákveða hvernig fénu verði skipt á milli félaganna en að hann vonist til þess að það skýrist síðar í þessum mánuði . Stjórn KSÍ sem ákveður hvernig gullpotturinn skiptist Það verður stjórn KSÍ sem tekur ákvörðun um hvernig fénu verður skipt og ljóst er að um mikla búbót verður fyrir þau . Auglýsing Kjarninn greindi frá því í febrúar að á árinu 2015 hafi félögin í Pepsí-deild karla fengið 40 milljóna króna styrk frá UEFA vegna barna - og unglingastarfs . Í fjárhagsáætlun KSÍ , sem birt var í febrúar , kom fram að styrkir og framlög til aðildarfélaga KSÍ væru áætlaðir 413 milljónir króna á árinu 2016 , en voru 147 milljónir króna í fyrra . Inni í þeirri tölu voru þær 300 milljónir króna sem skipta átti niður á aðildarfélög vegna þátttöku Íslands á EM . Um var að ræða langhæstu tölu sem KSÍ hefur ætlað að deila út til aðildarfélaga og nú er ljóst að hún mun hækka enn frekar . Kostnaður KSÍ vegna mótsins hefur einnig hækkað , þótt ekki liggi með öllu fyrir hversu hár hann er . Þar skiptir máli að liðið var á endanum í heilan mánuð í Frakklandi með tilheyrandi kostnaði vegna uppihalds . Auk þess greindi Morgunblaðið frá því í gær að leikmenn og þjálfarar muni , samkvæmt útreikningum blaðsins , skipta á milli sín greiðslu upp á 950 milljónir króna vegna árangursins . Það þýðir að hver og einn mun fá um 38 milljónir króna að meðaltali . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .